এই ফিলিস্তীন ও তার আশেপাশে প্রায় পাঁচ হাযার বছর পূর্বে মুসলমানদের আদি পিতা ও নবী ইবরাহীম (আঃ), লূত (আঃ), ইয়া‘কূব (আঃ), দাঊদ (আঃ), ইসহাক্ব (আঃ), ইসমাঈল (আঃ), সুলাইমান (আঃ) সহ কয়েক হাযার নবীর জন্মস্থান, বাসস্থান, কর্মস্থল ও মৃত্যুস্থান। মূসা (আঃ)-এর জন্ম মিশরে হ’লেও তাঁর মৃত্যু হয় এখানে এবং তাঁর মৃত্যু হ’ল বায়তুল মুক্বাদ্দাসের উপকণ্ঠে। নিকটবর্তী তীহ প্রান্তরে মূসা, হারূণ, ইউনুস প্রমুখ নবী বহু বৎসর ধরে তাওহীদের প্রচার ও প্রসার ঘটিয়েছেন।[13] ঈসা (আঃ) এখানকার ‘বেথেলহামে জন্মগ্রহণ করেছেন এবং এখান থেকেই ইহূদী-নাছারাদের হত্যার হাত থেকে রক্ষার জন্য আল্লাহ তাকে আসমানে উঠিয়ে নেন। কিয়ামতের পূর্বে তাঁর হাতেই এখানে ইয়াজূজ-মাজূজ ও দাজ্জাল ধ্বংস হবে। ‘তূর’ পাহাড়ও এখানে অবস্থিত।[14] ঈসা (আঃ) আবার পৃথিবীতে আসবেন মুহাম্মাদ (ছাঃ)-এর উম্মত হয়ে।